作者:韓淲
標題:賀新郎
內容:病起情懷惡。小簾櫳、楊花墜絮，木陰成幄。試問春光今幾許，都把年華忘卻。更多少、從前盟約。擬待鶯邊尋好語，恍殘紅、零亂風回薄。思住事，信如昨。清明寒食須行樂。算人生、何時富貴，自徒蕭索。試著春衫從酒伴，亂插繁英嫩萼。信莫被、功名擔閣。隨分溪山供笑傲，這一身、閒處誰能縛。琴劍外，盡杯酌。